Troue afgestel oor bruid se WhatsApp-verslawingArgieffoto (Foto: heikoAL) ŉ Familie in Amroha, Indië, het ŉ huwelikseremonie gekanselleer omdat hulle beweer die voornemende bruid is verslaaf aan WhatsApp en spandeer te veel tyd op dié boodskapdiens. Die bruid se familie het op 5 September gewag dat die bruidegom se familie moet opdaag. Hulle het egter later ŉ oproep gekry om te sê die troue is gekanselleer as gevolg van die bruid se “uitermatige gebruik van WhatsApp”, het die polisie gesê, aldus plaaslike media. Uroj Mehandi, die bruid se pa, het ŉ saak teen die bruidegom se familie aanhangig gemaak en voer aan die werklike rede dat die troue gekanselleer is, is die bruidsprys van 6,5 miljoen roepees (ongeveer R1,3 miljoen). Mehandi het gesê hy het sy dogter se troue met die seun van Qamar Haidar van Fakeerpura gereël. “Ons familie en vriende het bymekaargekom om die bruidegom se familie te verwelkom. Toe hulle nie opdaag nie, het ek die bruidegom se pa gebel, net om te hoor dat hulle die troue kanselleer,” het hy gesê, aldus Hindustan Times.